Tak bertanggungjawab:
Sarawak Tribune tidak sensitif terhadap umat Islam: PM

Berita Harian – 8 Feb. 2006

.
PUTRAJAYA: Datuk Seri Abdullah Ahmad Badawi menyifatkan tindakan penerbit akhbar Sarawak Tribune menyiarkan karikatur menghina Nabi Muhammad SAW, sebagai tidak bertanggungjawab dan sensitif terhadap umat Islam.
"Saya terkejut. Tidak sensitif... tidak fikir betul-betul atau dalam kata lain, tidak bertanggungjawab. Dia (penerbit akhbar) tahu perkara itu (isu karikatur) sudah menimbulkan kepanasan," katanya pada sidang akhbar selepas perhimpunan bulanan Kementerian Keselamatan Dalam Negeri (KKDN) di sini, semalam.
Perdana Menteri mengulas tindakan akhbar itu menyiarkan karikatur menghina Rasulullah Sabtu lalu, yang asalnya disiarkan akhbar Denmark, Jyllands-Posten, hingga mencetuskan kemarahan umat Islam di seluruh dunia. Sebelum ini, akhbar berbahasa Inggeris tertua di Sarawak itu pernah tiga kali ditegur Kementerian Dalam Negeri sebelum ini kerana melanggar garis panduan penerbitan, termasuk menyiarkan gambar tidak sepatutnya seperti kemalangan ngeri dan wanita seksi yang dianggap keterlaluan.

Petang semalam, Penasihat Editorial Sarawak Tribune, Senator Datuk Idris Buang dan Ketua Pengarang Kumpulannya, Toman D Mamora, memberi penjelasan mengenai penyiaran karikatur itu kepada Timbalan Menteri Keselamatan Dalam Negeri, Datuk Noh Omar di KKDN. Idris dan Toman tiba di kementerian itu pada jam 4.15 petang dan menghabiskan kira-kira dua jam bagi memberi penjelasan berhubung isu berkenaan.

Noh yang ditemui selepas itu, berkata hasil perbincangan itu akan dikemukakan kepada Abdullah hari ini. Beliau bagaimanapun enggan mengulas keputusan yang diambil selepas sesi perbincangan itu dan sama ada isu itu akan dibincangkan dalam mesyuarat Kabinet hari ini. Sementara itu, Abdullah yang juga Menteri Keselamatan Dalam Negeri berkata, KKDN sudah menghantar surat tunjuk sebab kepada penerbit Sarawak Tribune dan tindakan yang akan diambil bergantung kepada penjelasan pihak berkenaan.

Beliau menegaskan penerbit akhbar berkenaan sepatutnya sedar perkara seperti itu cukup sensitif bagi umat Islam.
“Adakah satu kesalahan jika orang Islam rasa sensitif dalam perkara ini? Ini bukan suatu kesalahan (pada umat Islam) tetapi mereka (penerbit) yang bersalah.Jika mereka tahu dan nak sebar kartun itu dan akhbar lain pula ambil peluang siarkannya, bermakna mereka tidak sensitif dan tidak ada tanggungjawab mengenai perkara itu," katanya.

Ditanya apakah Malaysia akan menyertai negara Islam lain memulau barangan dari Denmark berikutan tindakan Jyllands-Posten menyiarkan karikatur itu, Abdullah yang juga Pengerusi Pertubuhan Persidangan Islam (OIC) berkata:
"Masing-masing akan ambil tindakan apa yang difikirkan sesuai, tetapi kita tidak bercadang pada waktu ini untuk mengambil tindakan boikot."

Mengenai tindakan Pemuda Umno yang dilaporkan meminta orang ramai menyuarakan bantahan kepada Kedutaan Denmark di Kuala Lumpur, beliau berkata pergerakan itu boleh membuat bantahan tetapi ia janganlah sehingga menyusahkan pihak lain.

Perdana Menteri berkata, kerajaan memberi kebebasan kepada akhbar di negara ini tetapi setiap organisasi media mesti bertanggungjawab dan memahami erti kebebasan.

Katanya, beliau menghargai sikap akhbar tempatan yang membuat penapisan sendiri dalam menyiarkan laporan, sekali gus menunjukkan rasa tanggungjawab kepada negara.

Beliau berkata, isu yang membabitkan agama, perkauman dan maruah perlu diberi pertimbangan pengamal media kerana ia boleh menjadi sensitif jika dipaparkan.
Source: Berita Harian | www.bharian.com.my